SL Uradni list Evropske unije L 194/15

SKUPNI UKREP SVETA 2005/575/SZVP

z dne 18. julija 2005

o ustanovitvi Evropske akademije za varnost in obrambo (EAVO)

SVET EVROPSKE UNIJE JE –

ob upoštevanju Pogodbe o Evropski uniji in zlasti člena 14 Pogodbe,

ob upoštevanju naslednjega:

(1) Evropski svet je na zasedanju v Solunu 19. in 20. junija 2003 potrdil razvoj usklajene politike usposabljanja EU na področju Evropske varnostne in obrambne politike (EVOP), ki zajema tako civilne kot vojaške vidike.

(2) Svet je 17. novembra 2003 odobril politiko usposabljanja EU na področju EVOP, nadalje je 13. septembra 2004 odobril koncept usposabljanja EU na področju EVOP, ki zajema opredelitev načel za ustanovitev Evropske akademije za varnost in obrambo (EAVO).

(3) Evropski svet je 16. in 17. decembra 2004 potrdil začetek dela v zvezi z opredelitvijo modalitet za delovanje EAVO.

(4) Politični in varnostni odbor je 31. maja 2005 potrdil modalitete za delovanje EAVO, vključno z ustanovitvijo usmerjevalnega odbora, izvršnega akademskega odbora ter stalnega sekretariata, ki naj bi svoje naloge izvajali v skladu s temi modalitetami.

(5) EAVO mora biti ključni akter usposabljanja, ki bo nudil usposabljanje na področju EVOP s posebnim poudarkom na programih usposabljanja na strateški ravni. Kot tak mora biti aktiven partner pri celotnem upravljanju usposabljanja EU –

SPREJEL NASLEDNJI SKUPNI UKREP:

Člen 1

Ustanovitev

1. Ustanovi se Evropska akademija za varnost in obrambo (EAVO).

2. EAVO je organizirana kot mreža med nacionalnimi ustanovami, višjimi in visokimi šolami, akademijami in institucijami znotraj EU, ki se ukvarjajo z vprašanji varnostne in obrambne politike, in Inštitutom Evropske unije za varnostne študije (v nadaljevanju „ustanove“).

3. EAVO vzpostavi tesne stike z institucijami EU.

Člen 2

Poslanstvo

EAVO nudi usposabljanje na področju Evropske varnostne in obrambne politike (EVOP) na strateški ravni, da bi razvijala in spodbujala skupno razumevanje o EVOP med civilnimi in vojaškimi uslužbenci ter skozi svoje dejavnosti usposabljanja opredelila in širila najboljše prakse v zvezi z različnimi vprašanji s področja EVOP.

Člen 3

Cilji

Cilji EAVO so naslednji:

(a) nadalje krepiti kulturo evropske varnosti v okviru EVOP;

(b) spodbujati boljše razumevanje EVOP kot bistvenega sestavnega dela Skupne zunanje in varnostne politike (SZVP);

(c) organom EU zagotavljati usposobljeno osebje, ki lahko učinkovito dela na vseh področjih EVOP;

(d) upravam in uslužbencem držav članic zagotavljati usposobljeno osebje z dobrim poznavanjem politik, institucij in postopkov EU; in

(e) pomagati pri spodbujanju profesionalnih odnosov in stikov med udeleženci usposabljanja.

Člen 4

Naloge EAVO

1. Glavne naloge EAVO so v skladu z njenim poslanstvom in cilji organiziranje in vodenje dejavnosti usposabljanja na področju EVOP.

2. Dejavnosti usposabljanja EAVO sestavljata dve vrsti izobraževanj:

(a) program EVOP na visoki ravni; in

(b) orientacijski program EVOP.

Druge dejavnosti usposabljanja se izvedejo na podlagi odločitve usmerjevalnega odbora iz člena 5.

3. Poleg tega EAVO zlasti:

(a) spodbuja vzpostavljanje stikov med nacionalnimi ustanovami;

(b) uporablja internetni sistem izpopolnjevalnega učenja na daljavo (Internet Based Advanced Distanced Learning (IDL) System) za podpiranje dejavnosti usposabljanja EAVO;

(c) razvija in pripravlja učni material za usposabljanje EU na področju EVOP;

(d) zagotovi prispevke k letnemu programu usposabljanja EU na področju EVOP; in

(e) oblikuje mrežo diplomantov (Alumni network) za stike med bivšimi udeleženci usposabljanja.

4. Dejavnosti usposabljanja EAVO izvajajo ustanove, ki sestavljajo mrežo EAVO.

5. Dejavnosti usposabljanja EAVO kot del mreže EAVO podpira Inštitut Evropske unije za varnostne študije (IVŠ-EU), zlasti s pomočjo svojih publikacij in s predavanji raziskovalcev IVŠ-EU ter svojo internetno stranjo, ki je na razpolago za internetni sistem izpopolnjevalnega učenja na daljavo (IDL).

Člen 5

Organizacija

1. V okviru EAVO se ustanovijo naslednji organi:

(a) usmerjevalni odbor, ki je odgovoren za celotno usklajevanje in usmeritev dejavnosti usposabljanja EAVO;

(b) izvršni akademski odbor, ki skrbi za kakovost in usklajenost dejavnosti usposabljanja;

(c) stalni sekretariat za EAVO (v nadaljevanju „sekretariat“), ki pomaga usmerjevalnemu odboru in izvršnemu akademskemu odboru.

2. Usmerjevalni odbor, izvršni akademski odbor in sekretariat izvajajo naloge, ki so določene v členih 6, 7, in 8.

Člen 6

Usmerjevalni odbor

1. Usmerjevalni odbor sestavlja po en predstavnik iz vsake države članice, ki ga le-ta imenuje. Vsakega člana odbora lahko zastopa ali spremlja namestnik. Pisma o imenovanju, z ustreznim pooblastilom države članice, se naslovijo na generalnega sekretarja/visokega predstavnika (GS/VP).

Predstavniki iz držav pristopnic se lahko udeležijo srečanj kot aktivni opazovalci.

2. Odboru predseduje predstavnik države članice, ki predseduje Svetu; odbor se sestane najmanj enkrat na leto.

3. Predstavniki GS/VP in Komisije so vabljeni na srečanja odbora.

4. Naloge odbora so:

(a) oblikovati letni akademski program EAVO;

(b) izbrati državo(-e) članico(-e), ki gosti(-jo) dejavnosti usposabljanja EAVO, in ustanove, ki jih izvajajo;

(c) razvijati in določati letni akademski program in pregled učnih načrtov za vse dejavnosti usposabljanja EAVO;

(d) sprejeti poročila o oceni in splošno letno poročilo o dejavnostih usposabljanja EAVO, ki se pošljejo ustreznim telesom Sveta; in

(e) za vsako akademsko leto imenovati predsednika izvršnega akademskega odbora.

5. Odbor sprejme svoj poslovnik.

6. Sklepi odbora se sprejemajo s kvalificirano večino. Glasovi držav članic se ponderirajo v skladu s členom 205(2) Pogodbe o ustanovitvi Evropske skupnosti. Za sprejem sklepov je potrebno število glasov iz tretjega pododstavka člena 23(2) Pogodbe o Evropski uniji.

Člen 7

Izvršni akademski odbor

1. Izvršni akademski odbor je sestavljen iz visokih predstavnikov tistih ustanov, ki so dejavne v danem akademskem letu.

2. Predsednika odbora izmed njegovih članov imenuje usmerjevalni odbor.

3. Na seje odbora so vabljeni predstavniki ustanov, vključenih v dejavnosti usposabljanja EAVO v preteklem in prihodnjem akademskem letu, ter predstavniki GS/VP in Komisije. Na seje odbora so lahko vabljeni tudi akademski strokovnjaki in visoki uradniki iz nacionalnih in evropskih institucij.

4. Naloge odbora so:

(a) izvajati dogovorjene letne akademske programe s pomočjo ustanov, ki sestavljajo mrežo EAVO;

(b) nadzirati internetni sistem izpopolnjevalnega učenja na daljavo (IDL);

(c) razvijati podrobne učne načrte za vse dejavnosti usposabljanja EAVO na podlagi dogovorjenega pregleda učnih načrtov;

(d) skrbeti za splošno usklajevanje dejavnosti usposabljanja EAVO med vsemi ustanovami;

(e) pregledati standarde dejavnosti usposabljanja, izvedene v preteklem akademskem letu;

(f) usmerjevalnemu odboru predložiti predloge za dejavnosti usposabljanja v naslednjem akademskem letu; in

(g) pripraviti osnutke poročil o oceni za vsak program usposabljanja EAVO ter osnutek splošnega letnega poročila o dejavnosti EAVO in jih poslati usmerjevalnemu odboru.

5. Usmerjevalni odbor sprejme poslovnik izvršnega akademskega odbora.

Člen 8

Sekretariat

1. Generalni sekretariat Sveta deluje kot sekretariat EAVO.

Generalni sekretariat Sveta, države članice in ustanove, ki sestavljajo mrežo EAVO zagotovijo osebje sekretariata.

2. Sekretariat pomaga usmerjevalnemu odboru in izvršnemu akademskemu odboru pri izvajanju upravnih nalog v podporo njihovim dejavnostim in nudi pomoč pri organiziranju dejavnosti usposabljanja, ki se izvajajo v Bruslju.

3. Sekretariat tesno sodeluje s Komisijo.

Vsaka ustanova, ki sestavlja mrežo EAVO, določi osebo za stike s sekretariatom, ki se ukvarja z zadevami, povezanimi z organiziranjem dejavnosti usposabljanja EAVO.

Člen 9

Udeležba pri dejavnostih usposabljanja EAVO

1. Vse dejavnosti usposabljanja EAVO so odprte za državljane vseh držav članic in držav pristopnic. Ustanove, ki organizirajo in vodijo dejavnosti usposabljanja, zagotovijo, da to načelo velja brez izjeme.

Dejavnosti usposabljanja EAVO so načeloma odprte za udeležbo državljanov držav kandidatk in, kjer je primerno, tretjih držav.

2. Udeleženci so civilni in vojaški uslužbenci, ki se ukvarjajo s strateškimi vidiki na področju EVOP.

Predstavniki nevladnih organizacij, akademskih institucij in medijev ter predstavniki gospodarstva so lahko vabljeni k udeležbi pri dejavnostih usposabljanja EAVO.

3. Udeležencu, ki zaključi program EAVO, se dodeli spričevalo s podpisom GS/VP. O modalitetah spričevala odloča usmerjevalni odbor. Spričevalo priznajo države članice in institucije EU.

Člen 10

Sodelovanje

EAVO sodeluje in črpa iz strokovnega znanja mednarodnih organizacij in drugih ustreznih akterjev, kot so nacionalne ustanove za usposabljanje v tretjih državah.

Člen 11

Financiranje

1. Vse stroške, povezane s svojim sodelovanjem pri EAVO, vključno s plačami, dodatki, potnimi stroški in stroški, povezanimi z organizacijsko in administrativno podporo dejavnostim usposabljanja EAVO, nosi vsaka država članica, institucija EU, agencija EU in ustanova, ki sestavlja mrežo EAVO.

2. Stroške, povezane z osebjem, ki ga zagotovijo sekretariatu, vključno s plačami, dodatki in potnimi stroški, nosijo države članice in ustanove, ki sestavljajo mrežo EAVO.

3. Generalni sekretariat Sveta pokriva stroške, ki so povezani oz. nastanejo zaradi dejavnosti iz člena 8, vključno z osebjem, ki ga zagotovi.

4. Vsak udeleženec dejavnosti usposabljanja EAVO nosi vse stroške, povezane s svojo udeležbo.

5. Generalni sekretariat Sveta upravlja s prostovoljnimi prispevki držav članic, institucij EU, agencij EU in ustanov, ki sestavljajo mrežo EAVO, kot z namenskimi prihodki za financiranje določenih dejavnosti, zlasti razvoj, vzpostavitev in delovanje internetnega sistema izpopolnjevalnega učenja na daljavo in uporabo za ESDC v skladu s členom 4(3).

6. O praktičnih ureditvah glede prispevkov iz odstavka 5 odloča usmerjevalni odbor.

Člen 12

Varnostni predpisi

Za dejavnosti EAVO veljajo Predpisi o varovanju tajnosti, določeni s Sklepom št. 2001/264/ES z dne 19. marca 2001 o sprejetju predpisov Sveta o varovanju tajnosti (1).

Člen 13

Pregled

Usmerjevalni odbor s kvalificirano večino sprejme in najpozneje do 31. decembra 2007 Svetu kot podlago za revizijo tega skupnega ukrepa predloži poročilo o dejavnostih in perspektivah EAVO, v katerega vključi tudi finančne modalitete in poročilo o sekretariatu.

Člen 14

Začetek veljavnosti

Ta skupni ukrep začne veljati z dnem sprejetja.

Člen 15

Objava

Ta skupni ukrep se objavi v Uradnem listu Evropske unije.

V Bruslju, 18. julija 2005 Za Svet Predsednik J. STRAW

(1) UL L 101, 11.4.2001, str. 1. Sklep, kakor je bil nazadnje spremenjen s Sklepom 2004/194/ES (UL L 63, 28.2.2004, str. 48).